Ego Robertus decanus capellæ ducis diuionensis, et ego Jacobus decanus christianitatis diuionensis omnibus notum facimus quod cum discordia uerteretur inter Robertum magistrum Domus Dei de Breschons et fratres eiusdem domus ex una parte et Attardum priorem sancti Marcelli, cabilonensis ex altera super mensura bladi quam fratres dictæ Domus de Breschon reddunt priori de Flori annuatim etiam prior prædictus dicebat quod bladum illum debebat accipere ad mensuram de Flori: prædicti uero Robertus magister et fratres Domus de Breschon quod non ad mensuram de Flori sed ad mensuram Diuionis debebatur reddi: tandem apud Diuionem, nobis et Haymone Pestet et magistro Columbo et multis aliis in capella ducis præsentibus dicta discordia pacificata est in hunc modum quod Domus Dei de Breschon de cætero reddet prædictum bladum scilicet sex eminas priori de Flori ad mensuram Diuionis et ultra illas sex eminas reddet annuatim unum quartallum bladi medietatem frumenti et medietatem tremesii. In cuius rei testimonium ego Robertus decanus capellæ ducis et ego Jacobus decanus christianitatis diuionensis præsenti paginæ sigilla nostra apposuimus. Actum anno dominicæ incarnationis millesimo ducentesimo uicesimo primo.